钦定古今图书集成/明伦汇编/氏族典/第094卷 > 《廖用贤尚友录》 > 苏不韦
## 钦定古今图书集成/明伦汇编/氏族典/第094卷 > 《廖用贤尚友录》 > 苏不韦

按《后汉书苏章传》：“章曾孙不韦，字公先，年十八，征诣
公车，会谦见杀，不韦载丧归乡里，瘗而不葬，仰天叹
曰：‘伍子胥独何人也’！乃藏母于武都山中，遂变名姓，
尽以家财募剑客，邀暠于诸陵间，不克。会暠迁大司
农，时右校刍廥在寺北垣下，不韦与亲从兄弟潜入
廥中，凿地达暠之寝室。出其床下，值暠在厕，因杀其”
妾并及小儿，留书而去。暠大惊惧，乃布棘于室，每出
辄剑戟随身。不韦知暠有备，乃日夜飞驰，径到魏郡，
掘其父阜冢，断取阜头以祭父坟，又标之于市，曰：“李
君迁父头。”暠匿不敢言，而自上退位归乡里，私掩塞
冢椁，捕求不韦，历岁不能得，愤恚感伤，发病呕血死。
不韦后遇赦还家。后太傅陈蕃辟，不应为郡五官掾。
初，弘农张奂睦于苏氏，而武威段颎与暠素善，后奂、
颎有隙。及颎为司隶，以礼辟不韦，不韦惧之，称病不
诣。颎既积愤于奂，因发怒，乃追咎不韦前报暠事，又
令长安男子告不韦夺舅财物，遂使从事张贤等就
家杀之，并其一门六十馀人，尽诛灭之。